Aan wie het die skelette in ou Pretoria se Du Preezhoek-kerkhoffie, wat vir die Gautrein moes plek maak, behoort? Daar was geen teken van grafstene oor toe hulle opgegrawe is nie, maar ’n jaar se intensiewe navorsing wys dat dié gebeendere die verhaal vertel van Jan Diknek du Preez en sy nasate, hulle siektes, harde fisiese werk en die ontberings wat pioniers deurgemaak het.
Met dié uitgrawings het Archaic HPM oorblyfsels van ‘n ou begraafplaas, strukture en ‘n gedeelte van die oorspronklike populierbos wat aan die Elandspoortplaas verbind kon word, gevind. In daardie stadium kon die menslike oorskot in die begraafplaas nie konkreet aan die Du Preez-familie verbind word nie.
Vir ’n jaar lank was hulle letterlik, in Anja se woorde, haar “familie”. Anja is in 2011 ook gevra om by een van die SA Genealogiese Vereniging se byeenkomste by die Voortrekkermonument ’n praatjie daaroor te lewer. Sy het gepraat oor hoe genealogie, argeologie en forensiese antropologie kon saamkom om vir dié pioniers van vroeë Pretoria hulle name terug te gee. Sy het ook in ’n radio-onderhoud daaroor gepraat en genoem hoe kosbaar die opdoen van dié nuwe kennis ook persoonlik vir haar was.
Geen moontlike oorsake van dood kon bepaal word vir enige van dié skelette nie, want daar was geen traumatiese bewyse op die gebeendere sigbaar nie. Patologie wys egter dat die mense swaargekry het, ‘n gebrekkige dieet gehad het en deurlopend harde fisiese arbeid verrig het.